Feng šuej

Feng šuej v architektúre

Feng šuej v architektúre opisuje vzťah medzi človekom a prírodou, hovorí o kladnom, či zápornom mieste na bývanie. Učí ako zistiť energetické centrum bytu. Zaoberá sa aj stravou, obliekaním, myslením, rečou a medziľudskými vzťahmi. Učenie feng šuej vychádza z poznania, že všetko okolo nás pozostáva z energie. Táto energia má v rôznych krajinách rôzne názvy: v starej Indii sa nazýva – prána, v Japonsku – ki a v Číne – čchi. Je to vlastne náuka o harmónii života a bývania, a jej využívaní v prospech človeka.

Poloha pozemku

Každé prostredie má svoju osobitú charakteristiku. Na zistenie vhodnosti je potrebné zistiť charakteristickú energiu, ktorá sa podľa učenia feng šuej dá vyjadriť pomocou 5 fáz premien, ktoré majú znaky dreva, ohňa, zeme, kovu a vody. Tie sú vo vzájomnom pomere. Podľa zásad feng šuej je ideálny pozemok, ktorý je zo zadnej strany a z bokov clonený a chránený – napr. vyvýšeninou alebo skupinou stromov. Smerom dopredu by mal byť otvorený, s pekným výhľadom. Optimálnou polohou pozemku vzhľadom na svetové strany je byť chránený od severu s výhľadom na juh.
Pri výbere pozemku feng šuej berie do úvahy aj ďalšie faktory ako: tvar pozemku (dobré sú pravouhlé tvary), jeho história (negatívna energia), poloha ciest v okolí (frekventované cesty pôsobia ako zberače energie, prúdi pri nich energia ako rieka a strháva ju aj z priľahlých oblastí.), rieky a iné vody v blízkosti (pozitíva aj negatíva, zdroj života/riziko záplav), vrchy okolo pozemku, stav pôdy (jej znečistenie), susedia a ich pozemky, hospodárske stavby, stožiare, čistiarne a iné priemyselné objekty v blízkosti pozemku.

Tvar budovy

Podobne ako je podľa feng šuej dôležitý tvar pozemku, mal by byť vyvážený aj tvar objektu na ňom stojaci. Vhodný pomer strán je napr.: 1:2, 3:4. Nevhodné sú objekty s mnohými ostrými hranami, tvaru L, alebo U, alebo ak stojí v strede pozemku. Plochy sa tým rozčlenia na malé časti.
Rozloženie energie v dome podľa tohto učenia závisí od orientácie k svetovým stranám. Miestnosti kde je potrebný „príliv“ energie ráno (napr. spálňa) by mali byť orientované na východ. Tam, kde je potrebná energia večer (obývačka, pracovňa) by mala byť orientácia na západ. Vstupná bránka do domu, alebo do záhrady by nemala byť na jednej priamke s vchodovými dverami.

Interiér

Podľa tohto učenia by nemal byť príliš preplnený nábytkom; hlavne v geometrickom strede miestnosti (energetickom centre) by mal byť voľný priestor. Nevhodné je, ak nad miestom, kde sa často zdržiavajú obyvatelia (hlavne sedací nábytok a posteľ), je zavesený akýkoľvek predmet.
Uloženie parkiet, alebo dlaždíc v úzkej chodbe by malo byť naprieč (spomaľuje tok energie). Učenie sa zaoberá aj aktiváciou priaznivých energií, vhodnými smermi spania, hľadaním najlepšieho miesta na prácu doma.

Spálňa

Spálňa je podľa feng šuej najdôležitejšia miestnosť v byte. Mala by najďalej od hlavného vchodu, prípadne dennej zóny. V stene na strane kde je čelo postele by nemali byť žiadne potrubia, či elektrické vedenie, mala by to byť uzavretá stena, od ktorej je dobrý výhľad na dvere príp. celú miestnosť. Zrkadlá v spálni sú údajne často príčinou problémov so spánkom. Nábytok nesmie stáť príliš blízko postele a mal by mať svetlú farbu.

Kuchyňa

Je popri spálni druhou najdôležitejšou miestnosťou. Sporák a drez (teda oheň a voda) by nemali byť hneď vedľa seba. Môže sa dať medzi ne drevo. Takisto chladnička a práčka by mali byť od sporáka oddelené. Cesta z kuchyne k miestu podávania jedla by nemala byť dlhá.

Obývačka

Táto miestnosť reprezentuje útulnosť a otvorenosť, podnecuje k uvoľneniu. Atmosféra izby je veľmi dôležitá, mal by v nej panovať pocit pohodlia.